ໃນວັນທີ 10 ສິງຫາ 2021 ທີ່ສະພາແຫ່ງຊາດ, ສະຫາຍ ບຸນທອງ ຈິດມະນີ,ກຳມະການກົມການເມືອງ,ຮອງປະທານປະເທດ ແຫ່ງ ສປປ ລາວ ໄດ້ເຂົ້າຢ້ຽມຂ່ຳນັບ ສະຫາຍ ຫງວຽນ ຊວັນ ຟຸກ, ກໍາມະການກົມການເມືອງສູນກາງພັກກອມມູນິດຫວຽດນາມ, ປະທານປະເທດ ແຫ່ງ ສາທາລະນະລັດ ສັງຄົມນິຍົມ ຫວຽດນາມ ໃນໂອກາດເດີນທາງມາຢ້ຽມຢາມ ສັນຖະວະໄມຕີ ສປປ ລາວ ຢ່າງເປັນທາງການ ໃນລະຫວ່າງວັນທີ 9-10 ສິງຫາ 2021.
ສະຫາຍ ບຸນທອງ ຈິດມະນີ (ຊ້າຍ) ໄດ້ເຂົ້າຢ້ຽມຂ່ຳນັບ ສະຫາຍ ຫງວຽນ ຊວັນ ຟຸກ (ຂວາ)
ໃນວັນທີ 10 ສິງຫາ 2021 ທີ່ສະພາແຫ່ງຊາດ
ໂອກາດນີ້, ສະຫາຍ ຮອງປະທານປະເທດ ບຸນທອງ ຈິດມະນີ ສະເເດງຄວາມຮູ້ສຶກເປັນກຽດ ແລະ ດີໃຈເປັນຢ່າງຍິ່ງ ທີ່ໄດ້ເຂົ້າຢ້ຽມຂໍ່ານັບສະຫາຍ ຫງວຽນ ຊວັນ ຟຸກ ໃນໂອກາດທີ່ເດີນທາງມາຢ້ຽມຢາມສັນຖະວະໄມຕີ ສປປ ລາວ ຢ່າງເປັນທາງການ ໃນຄັ້ງນີ້, ເຊິ່ງໄດ້ເລືອກເອົາ ສປປ ລາວ ເປັນປະເທດທຳອິດ ໃນການເຄື່ອນໄຫວຕ່າງປະເທດຂອງຕົນໃນຕຳແໜ່ງ ປະທານປະເທດ ທີ່ສະແດງໃຫ້ເຫັນເຖິງຄວາມສໍາຄັນ ທີ່ພັກ-ລັັດ ຫວຽດນາມອ້າຍນ້ອງ ກໍ່ຄືສ່ວນຕົວສະຫາຍ ທີ່ມີຕໍ່ສາຍພົວພັນມິດຕະພາບອັນຍິ່ງໃຫຍ່, ຄວາມສາມັກຄີພິເສດ ແລະ ການຮ່ວມມືຮອບດ້ານ ລາວ-ຫວຽດນາມ, ຫວຽດນາມ-ລາວ. ການມາຢ້ຽມຢາມ ສປປ ລາວ ຂອງສະຫາຍ ແລະ ຄະນະໄດ້ນໍາເອົາໄມຕີຈິດມິດຕະພາບອັນດູດດື່ມ, ຄວາມສາມັກຄີຮັກເເພງອັນສະໜິດສະໜົມຂອງສອງພັກ-ລັດ ແລະ ປະຊາຊົນຫວຽດນາມອ້າຍນ້ອງ ມາຍັງພັກ-ລັດ ແລະ ປະຊາຊົນລາວ, ເຊິ່ງເປັນການໃຫ້ກຳລັງໃຈທີ່ໃຫຍ່ຫຼວງ ແລະ ຂວັນກຳລັງໃຈ ແກ່ ສປປ ລາວ ໃນການສືບຕໍ່ຮັບມືກັບສະພາບຫຍຸ້ງຍາກ ທີ່ກໍາລັງປະເຊີນຢູ່ໃນປັດຈຸບັນ ແລະ ຍັງເປັນການສືບຕໍ່ເສີມຂະຫຍາຍສາຍພົວພັນພິເສດຂອງ ລາວ-ຫວຽດນາມ ໃຫ້ນັບມື້ນັບໃກ້ຊິດຫຼາຍຂື້ນ.
ທ່ານຮອງປະທານປະເທດ ໄດ້ແຈ້ງສະພາບການທີ່ພົ້ນເດັ່ນພາຍໃນເປັນເປັນຕົ້ນ ພາຍຫລັງສຳເລັດກອງປະຊຸມໃຫຍ່ຄັ້ງທີ XI ຜູ້ແທນທົ່ວປະເທດຂອງພັກປະຊາຊົນປະຕິວັດລາວ, ກໍ່ໄດ້ມີກອງປະຊຸມສູນກາງພັກຄົບຄະນະ ເພື່ອຕົກລົງແບ່ງງານພາຍໃນຄະນະບໍລິຫານງານສູນກາງພັກ, ພ້ອມທັງ ສຳເລັດການດຳເນີນການເລືອກຕັ້ງສະມາຊິກສາພາແຫ່ງຊາດ ຊຸດທີ 9 ແລະ ສະພາປະຊາຊົນຂັ້ນແຂວງ ຊຸດທີ II; ເຊິ່ງກອງປະຊຸມຄັ້ງປະຖົມມະລຶກ ໃນເດືອນມີນາ 2021 ທີ່ຜ່ານມາໄດ້ແຕ່ງຕັ້ງຕຳແໜ່ງສຳຄັນຕ່າງໆອົງການອຳນາດລັດ ພ້ອມທັງຮັບຮອງເອົາກົງຈັກຂອງລັດຖະບານ ແລະ ຄະນະລັດຖະບານຊຸດໃໝ່, ຮັບຮອງເອົາແຜນພັດທະນາເສດຖະກິດ-ສັງຄົມແຫ່ງຊາດ 5 ປີ ຄັ້ງທີ IX. ກອງປະຊຸມສູນກາງສະໄໝວິສາມັນ ກໍໄດ້ຮັບຮອງເອົາ 2 ວາລະແຫ່ງຊາດ ຄື: (1) ກ່ຽວກັບການແກ້ໄຂຄວາມຫຍຸ້ງຍາກທາງດ້ານເສດຖະກິດ-ການເງິນ, (2) ການແກ້ໄຂບັນຫາຢາເສບຕິດ ແລະ ລົງເລິກຄົ້ນຄວ້າຫົວຂໍ້ກ່ຽວກັບການສ້າງການຫັນປ່ຽນຢ່າງແຂງແຮງ ແລະ ເລິກເຊິ່ງ ທຸກຂອດໃນວຽກງານພະນັກງານ; ທັງໝົດນີ້ກໍ່ເພື່ອເເນ່ໃສ່ສ້າງການຫັນປ່ຽນຢ່າງຕັ້ງຫນ້າ ແລະ ເປັນລະບົບ, ມີລັກສະນະຕໍ່ເນື່ອງ ໃນການແກ້ໄຂຈຸດອ່ອນ ແລະ ບັນຫາຄົງຄ້າງໃຫ້ເປັນຮູບປະທຳ.
ທ່ານຮອງປະທານປະເທດ ໄດ້ສະເເດງຄວາມຊົມເຊີຍ ແລະ ຕີລາຄາສູງ ຕໍ່ຜົນການພົບປະກັບ ສະຫາຍເລຂາທິການໃຫຍ່, ປະທານປະເທດ ທອງລຸນ ສີສຸລິດ ແລະ ການພົບປະກັບ ສະຫາຍນາຍົກລັດຖະມົນຕີ ພັນຄໍາ ວິພາວັນ, ໄດ້ມີການແລກປ່ຽນບັນຫາສຳຄັນຕ່າງໆໃນການພົວພັນຮ່ວມມື ຂອງສອງປະເທດ ແລະ ໄດ້ມີພິທີລົງນາມຫຼາຍເອກະສານທີ່ສຳຄັນ ສຳລັບການສືບຕໍ່ຮ່ວມມືໃນຕໍ່ໜ້າ. ສຳລັບພິທີມອບ-ຮັບ ຫໍສະພາແຫ່ງຊາດຫຼັງໃໝ່ ກໍຖືວ່າເປັນຂອງຂວັນອັນລໍ້າຄ່າຈາກພັກ-ລັດ ແລະ ປະຊາຊົນຫວຽດນາມອ້າຍນ້ອງ ທີ່ໄດ້ມອບໃຫ້ແກ່ພັກ-ລັດ ແລະ ປະຊາຊົນລາວ, ຊຶ່ງກາຍເປັນອະນຸສອນສະຖານໜຶ່ງ ແລະ ເປັນສັນຍາລັກ ແຫ່ງ ສາຍພົວພັນມິດຕະພາບອັນຍິ່ງໃຫຍ່, ຄວາມສາມັກຄີແບບພິເສດ ແລະ ການຮ່ວມມືຮອບດ້ານ ລະຫວ່າງ ລາວ ແລະ ຫວຽດນາມ ໄວ້ໃຫ້ແກ່ອະນຸຊົນຄົນຮຸ້ນຫຼັງສືບທອດ ຕໍ່ໆໄປ.
ຖືໂອກາດດັ່ງກ່າວ, ຂໍຝາກຄວາມຢື້ຢາມຖາມຂ່າວໄປຍັງ ສະຫາຍ ນາງ ຫວໍ ທິ້ ແອງ ຊວັນ, ຮອງປະທານປະເທດ ແຫ່ງ ສສ ຫວຽດນາມ. ອວຍພອນໃຫ້ ສະຫາຍປະທານປະເທດ ຫງວຽນ ຊວັນ ຟຸກ ຈົ່ງມີສຸຂະພາບເຂັ້ມແຂງ, ມີຄວາມຜາສຸກ, ປະສົບຜົນສໍາເລັດໃນການຊີ້ນຳ-ນຳພາ ປະເທດຫວຽດນາມ ກ້າວຂຶ້ນຕາມເປົ້າໜາຍ ທີ່ວາງໄວ້. ອວຍພອນໃຫ້ສາຍພົວພັນມິດຕະພາບທີ່ຍິ່ງໃຫຍ່, ຄວາມສາມັກຄີພິເສດ ແລະ ການຮ່ວມມືຮອບດ້ານ ລາວ-ຫວຽດນາມ ຈົ່ງໜັ້ນຄົງຂະໜົງແກ່ນຕະຫລອດກາລະນານ.
ໃນໂອກາດດຽວກັນ, ສະຫາຍ ປະທານປະເທດ ຫງວຽນ ຊວັນ ຟຸກ ສະແດງຄວາມຊົມເຊີຍ ສະຫາຍ ບຸນທອງ ຈິດມະນີ ທີ່ໄດ້ດຳລົງຕຳແໜ່ງໃໝ່ ເປັນຮອງປະທານປະເທດ ແຫ່ງ ສປປ ລາວ ພ້ອມທັງໄດ້ຕີລາຄາສູງຕໍ່ສາຍພົວພັນມິດຕະພາບ ອັນຍິ່ງໃຫຍ່, ຄວາມສາມັກຄີພິເສດ ແລະ ການຮ່ວມມືຮອບດ້ານ ຫວຽດນາມ-ລາວ, ລາວ-ຫວຽດນາມພ້ອມທັງ ສະແດງຄວາມຊົມເຊີຍຜົນສຳເລັດກອງປະຊຸມໃຫຍ່ຂອງພັກປະຊາຊົນປະຕິວັດລາວ ຄັ້ງທີ XI ແລະ ຂໍຖືໂອກາດດັ່ງກ່າວ ເຊື້ອເຊີນ ສະຫາຍ ຮອງປະທານປະເທດ ບຸນທອງ ຈິດມະນີ ເດີນທາງໄປຢ້ຽມ ສສ ຫວຽດນາມ ໃນເວລາທີ່ສະດວກ ແລະ ເໝາະສົມ. ອວຍພອນໃຫ້ ສະຫາຍ ຫງວຽນ ຊວັນ ຟຸກ ຈົ່ງມີສຸຂະພາບເຂັ້ມແຂງ, ມີຄວາມຜາສຸກ, ປະສົບຜົນສຳເລັດໃນການນຳພາ-ຊີ້ນຳ ປະເທດຫວຽດນາມ ກ້າວຂຶ້ນຕາມເປົ້າໝາຍທີ່ວາງໄວ້.